Kasper Roug (S), 2023-11-09:
Tak for det, formand.
Formålet med det omtalte lovforslag er jo at bevare produktionsområdet og de produktionsfaciliteter, som er etableret, i forbindelse med at vi har fremstillet tunnellen til den faste forbindelse over Femern Bælt.
Oven i det skal vi også sikre, at Femern A/S som infrastrukturejere bliver undtaget for elforsyningslovens krav om virksomhedsbevilling for at drive deres elforbrugsanlæg til brug for levering af strøm til jernbanen i tunnellen under Femern Bælt.
Lovforslaget omhandler jo en bevarelse af tunnelelementfabrikken i Rødbyhavn, som allerede har kostet over 6 mia. kr. at bygge.
Bevarelsen af det her produktionsområde og fabrikken vil jo sådan set som udgangspunkt komme hele Danmark til gavn.
Vi vil så derfor spare både skattekroner og CO 2 for den sags skyld ved ikke at skulle bygge samme type produktionsanlæg andre steder.
Med det her lovforslag undgår vi jo at rive fabrikken ned, når vi er færdige med at bruge den.
Anlægget er jo allerede nævnt i forskellige sammenhænge som passende med deres potentiale til fremtidige infrastrukturanlæg.
Bare for at nævne nogle enkelte kan jeg sige, at følgende er nævnt: en tredje Limfjordsforbindelse, en Kattegatforbindelse, en tredje forbindelse over Lillebælt, en potentiel Als-Fyn-forbindelse og et svensk megaprojekt, som hedder Europasporet, mellem Landskrona og København osv. osv.
Der er rigtig, rigtig mange store projekter rundtomkring i Danmark – mon ikke der også er det rundtomkring i Nordeuropa? – hvor man kunne have interesse i at bruge det her meget, meget store industrianlæg.
Region Sjælland vil som område jo altså også få gavn af den her permanentgørelse af det meget store projekt og af fabrikken, hvor de regionale virksomheder vil blive en del af produktionsanlæggets økosystem.
Videre- og efteruddannelsesinstitutioner vil innovere og opkvalificere regionens arbejdskraft.
Også unge og uddannelsesparate vil blive uddannet og opkvalificeret i forbindelse med anlægget.
Sidst, men bestemt ikke mindst, kommer det jo i den grad også Lolland-Falster til gavn.
For med et af de her meget store produktionsanlæg med noget nær et par tusind direkte arbejdspladser er det jo klart, at det vil få en betydning for lokalområdet.
De to kommuner, Lolland og Guldborgsund, ser allerede positivt på muligheden for at kunne bruge anlægget fremadrettet.
Til allersidst vil jeg selvfølgelig også gerne som lokalt folketingsmedlem og borger på Lolland-Falster glæde mig over, at der kommer nogle nye og meget store muligheder, som en permanentgørelse kommer til at tilbyde.
Hvis Folketinget ved tredjebehandlingen vedtager det her lovforslag, vil jeg mene, at det er en festdag.
Det vil være en årelang proces, som vil være afsluttet, og jeg vil da gerne tage glæderne på forskud, hvis jeg skal være helt ærlig, og sige tak for et rigtig godt samarbejde med skiftende ordførere og skiftende ministre.
Med den her permanentgørelse af et produktionsområde vil Danmark som land hænge bedre sammen.
Der vil være en bedre kontakt imellem land og by.
Afstanden vil blive en smule mindre, og derfor kan Socialdemokratiet støtte forslaget.
Tak for spørgsmålet.
Jeg vil da gerne gentage noget af det, der står i materialet, der er sendt rundt i forbindelse med lovforslaget her, for der står det jo ret tydeligt og klart, at det selvfølgelig er, fordi det skaber en produktionssikkerhed for fremtidige store infrastrukturprojekter i Danmark.
Det skal jo foregå i et samarbejde med private aktører, som ved noget om drift af sådan nogle anlæg her.
Så jeg kan ikke se, der skulle være det store problem i, at man har staten som medejer, og så har man nogle, der ved noget og har kompetencerne på området til at drive det.
Nu er det her sagt med respekt for min kollega, men jeg bliver lidt fjern i blikket af det her.
Altså, prøv nu lige at læse materialet først.
Der er jo ingen tvivl om, at det her anlæg altså også godt kan producere andet end tunneller.
Det er jo en af pointerne med anlægget.
Pointen med anlægget her er, at de er gode til at lave støbninger, og det kan være støbninger til alt muligt.
Det kan også være fundamenter til hvad ved jeg – til vindmøller, havvindmøller osv. osv.